CELEX: 32017R1329
Language: da
Date: 2017-07-17 00:00:00
Title: Kommissionens gennemførelsesforordning (EU) 2017/1329 af 17. juli 2017 om ændring af bilag I til Rådets forordning (EF) nr. 32/2000 for så vidt angår betingelserne for anvendelse af et GATT-bundet EU-toldkontingent for tilberedte fødevarer, ikke andetsteds tariferet, tildelt Amerikas Forenede Stater

18.7.2017   
            
            
               DA
            
            
               Den Europæiske Unions Tidende
            
            
               L 185/29
            
         KOMMISSIONENS GENNEMFØRELSESFORORDNING (EU) 2017/1329
   af 17. juli 2017
   om ændring af bilag I til Rådets forordning (EF) nr. 32/2000 for så vidt angår betingelserne for anvendelse af et GATT-bundet EU-toldkontingent for tilberedte fødevarer, ikke andetsteds tariferet, tildelt Amerikas Forenede Stater
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 32/2000 af 17. december 1999 om åbning og forvaltning af GATT-bundne fællesskabstoldkontingenter og visse andre fællesskabstoldkontingenter og om visse gennemførelsesbestemmelser for så vidt angår tilpasning af disse toldkontingenter og om ophævelse af Rådets forordning (EF) nr. 1808/95 (1), særlig artikel 9, stk. 1, litra b), første led, og
   ud fra følgende betragtninger:
   
               (1)
            
            
               Som et resultat af aftalen mellem Unionen og Amerikas Forenede Stater, der blev indgået ved Rådets afgørelse 2013/125/EU (2), ændrede Kommissionens gennemførelsesforordning (EU) nr. 624/2013 (3) bilag I til forordning (EF) nr. 32/2000 med virkning fra den 1. juli 2013 med henblik på at åbne et nyt GATT-bundet toldkontingent på 1 550 ton for import til Unionen af tilberedte fødevarer, ikke andetsteds tariferet eller omfattet af KN-kode 2106 90 98, med oprindelse i Amerikas Forenede Stater.
            
         
               (2)
            
            
               Eftersom landespecifikke toldkontingenter tildeles på grundlag af varers oprindelse, blev det anset for passende — i bilag I til forordning (EF) nr. 32/2000 — at indføre en forpligtelse til at fremlægge et oprindelsescertifikat i overensstemmelse med gældende EU-lovgivning om varers ikke-præferenceoprindelse, hver gang angivelsen om overgang til fri omsætning vedrører tilberedte fødevarer, som efter hensigten skal være omfattet af det nye toldkontingent.
            
         
               (3)
            
            
               Ved brev af 26. april 2016 anmodede Amerikas Forenede Stater imidlertid om at få denne forpligtelse afskaffet. I brevet forklares det, at de varer, som er omfattet af toldkontingentet, eksporteres fra mange forskellige steder i Amerikas Forenede Stater, og at selv om udstedelsen af certifikater er decentraliseret, så gør de ressourcer, der kræves for at overholde bestemmelserne vedrørende et sådant papirbaseret certificeringssystem, opgaven ekstremt vanskelig.
            
         
               (4)
            
            
               Hvad angår risikoen for at varer, som ikke har oprindelse i Amerikas Forenede Stater, vil kunne importeres under toldkontingentet, hvis forpligtelsen afskaffes, er det i henhold til artikel 61 i forordning (EU) nr. 952/2013 (4) allerede muligt for toldmyndighederne at kræve, at klarererne skal fremlægge yderligere bevis for varernes oprindelse, jf. artikel 57-59 i Kommissionens gennemførelsesforordning (EU) 2015/2447 (5). Den korrekte anvendelse af reglerne kan således sikres, også selv om forpligtelsen til at fremlægge et oprindelsescertifikat fjernes for at lette eksportørernes administrative byrde.
            
         
               (5)
            
            
               I betragtning af disse ekstraordinære omstændigheder er det derfor hensigtsmæssigt at tillade importører af disse varer at anvende toldkontingentet uden fremlæggelse af et oprindelsescertifikat.
            
         
               (6)
            
            
               Forordning (EF) nr. 32/2000 bør derfor ændres.
            
         
               (7)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         VEDTAGET DENNE FORORDNING:
   Artikel 1
   I bilag I til forordning (EF) nr. 32/2000, i rækken med løbenummeret 09.0096, i kolonnen med overskriften »Toldsats (%)«, udgår fodnoten med teksten »Anvendelsen af toldkontingentet skal være betinget af, at der som fastsat i artikel 55 til 65 i forordning (EØF) nr. 2454/93 fremlægges et oprindelsescertifikat, som er udstedt af de kompetente myndigheder i Amerikas Forenede Stater«.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 17. juli 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 5 af 8.1.2000, s. 1.
   
      (2)  Rådets afgørelse 2013/125/EU af 25. februar 2013 om indgåelse af en aftale i form af brevveksling mellem Den Europæiske Union og Amerikas Forenede Stater i henhold til artikel XXIV, stk. 6, og artikel XXVIII i den almindelige overenskomst om told og handel (GATT) 1994 for så vidt angår ændring af indrømmelserne i Republikken Bulgariens og Rumæniens lister i tilslutning til deres tiltrædelse af Den Europæiske Union (EUT L 69 af 13.3.2013, s. 4).
   
      (3)  Kommissionens gennemførelsesforordning (EU) nr. 624/2013 af 27. juni 2013 om ændring af bilag I til Rådets forordning (EF) nr. 32/2000 for så vidt angår et nyt GATT-bundet EU-toldkontingent for tilberedte fødevarer, ikke andetsteds tariferet, tildelt Amerikas Forenede Stater (EUT L 177 af 28.6.2013, s. 21).
   
      (4)  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).
   
      (5)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).